

**Ar 2006. gada Konvencijas par darbu jūrniecībā 1.4., 2.5., 3.1., 3.2., 4.1. un 4.3. noteikumu un A2-I un A4-I pielikumu saistītie Kodeksa grozījumi**

**Kodeksa grozījums saistībā ar 1.4. noteikumu “Rekrutēšana un darbā iekārtošana”**

*A1.4. standarts – Rekrutēšana un darbā iekārtošana*

5. punkta c) apakšpunkta vi) daļu aizstāj ar šādu:

“vi) izveido aizsardzības sistēmu, izmantojot apdrošināšanu vai līdzvērtīgu pasākumu, lai saskaņā ar jūrnieka darba līgumu izpildītu savas saistības un jūrniekiem kompensētu monetāros zaudējumus, kas varētu rasties rekrutēšanas vai darbā iekārtošanas dienesta, vai kuģa attiecīgā īpašnieka dēļ, un nodrošina, ka pirms pieņemšanas darbā vai darbā pieņemšanas procesā jūrnieki tiek informēti par tiesībām, ko nodrošina šī sistēma.”

**Kodeksa grozījums saistībā ar 2.5. noteikumu “Repatriācija”**

*A2.5.1. standarts – Repatriācija*

Iekļauj jaunu 9. punktu un pārnumurē nākamo punktu:

“9. Katra dalībvalsts veicina jūrnieku ātru repatriāciju, tai skaitā arī tajos gadījumos, kad viņi ir uzskatāmi par pamestiem A2.5.2. standarta 2. punkta izpratnē. Ostas valstis, kuģa karoga valstis un darbaspēka piedāvātājas valstis sadarbojas, lai nodrošinātu, ka jūrniekiem, kas iesaistīti darbā uz kuģa, lai aizstātu jūrniekus, kuri ir pamesti, to teritorijā vai uz kuģa, kas kuģo ar attiecīgās valsts karogu, tiek piešķirtas šajā konvencijā paredzētās tiesības un atļaujas.”

**Kodeksa grozījumi saistībā ar 3.1. noteikumu “Dzīvojamās telpas un atpūtai paredzētais aprīkojums”**

*A3.1. standarts – Dzīvojamās telpas un atpūtai paredzētais aprīkojums*

17. punktu aizstāj ar šādu:

“17. Uz kuģa visiem jūrniekiem piedāvā atpūtai piemērotu aprīkojumu, ērtības un pakalpojumus, ieskaitot sociālo savienojamību, kas atbilst uz kuģiem dzīvojošo un strādājošo jūrnieku īpašajām vajadzībām, ņemot vērā 4.3. noteikumu un saistītos kodeksa noteikumus par veselības aizsardzību, drošību un nelaimes gadījumu novēršanu.”

*B3.1.11. norādījums – Atpūtai paredzētais aprīkojums, pasts un kuģa apmeklēšana*

Norādījuma 4. punkta j) apakšpunktu aizstāj ar šādu:

“j) pieņemamu pieeju telesakariem no kuģa uz krastu, ja iespējams, par pakalpojuma izmantošanu nosakot saprātīgu samaksu.”

Pievieno jaunu 8. punktu:

8. “Kuģa īpašniekiem, ciktāl tas ir praktiski iespējams, jūrniekiem, kas atrodas uz viņu kuģiem, jānodrošina piekļuve internetam, nosakot saprātīgu samaksu, ja tāda ir.”.

*B4.4.2. norādījums – Labklājības iespējas un pakalpojumi ostās*

Norādījumā iekļauj jaunu 5. punktu un pārnumurē nākamos punktus:

“5. Dalībvalstīm, ciktāl tas ir praktiski iespējams, savās ostās un saistītajās enkurvietās jūrniekiem, kas atrodas uz kuģiem, jānodrošina piekļuve internetam, nosakot saprātīgu samaksu, ja tāda ir.”

**Kodeksa grozījumi saistībā ar 3.2. noteikumu “Pārtika un ēdināšana”**

*A3.2. standarts – Pārtika un ēdināšana*

2. punkta a) un b) apakšpunktu aizstāj ar šādu tekstu:

“a) pārtikas un dzeramā ūdens krājumi, ņemot vērā jūrnieku skaitu uz kuģa, viņu reliģiskās prasības un kultūras paražas attiecībā uz pārtiku, kā arī reisa ilgumu un veidu, ir atbilstoši daudzuma, uzturvērtības, kvalitātes un daudzveidības ziņā, un tiek nodrošināti bez maksas, kamēr jūrnieks ir nodarbināts uz kuģa;

b) ēdināšanas komandu organizē un aprīko tādā veidā, lai jūrniekiem tiktu piedāvāti atbilstoši, daudzveidīgi, sabalansēti un uzturvielām bagāti ēdieni, kas pagatavoti un pasniegti higiēniskos apstākļos, un”

7. punkta a) apakšpunktu aizstāj ar šādu:

“a) pārtikas un dzeramā ūdens krājumu daudzumu, uzturvērtību, kvalitāti un daudzveidību;”

**Kodeksa grozījumi saistībā ar 4.1. noteikumu “Medicīniskā aprūpe uz kuģa un krastā”**

*A4.1. standarts – Medicīniskā aprūpe uz kuģa un krastā*

Iekļauj šādu jaunu 5. un 6. punktu:

“5. Katra dalībvalsts nodrošina jūrnieku, kam nepieciešama neatliekamā medicīniskā palīdzība, ātru izkāpšanu no kuģiem tās teritorijā un piekļuvi ārstniecības iestādēm krastā, lai saņemtu atbilstošu ārstēšanu.

6. Ja jūrnieks ir miris kuģa reisā, dalībvalstij, kuras teritorijā noticis nāves gadījums vai, ja nāves gadījums noticis atklātā jūrā, kuras teritoriālajos ūdeņos kuģis pēc tam ienāk, jāpalīdz kuģa īpašniekam noorganizēt mirušā vai viņa pelnu repatriāciju saskaņā ar jūrnieka vai attiecīgi tuvākā radinieka vēlmēm.”

*B4.1.3. norādījums – Medicīniskā aprūpe krastā*

Iekļauj šādu jaunu 4. un 5. punktu:

“4. Katrai dalībvalstj jānodrošina, ka jūrniekiem netiek liegts izkāpt krastā ar sabiedrības veselības aizsardzību saistītu iemeslu dēļ un ka viņi drīkst papildināt kuģa degvielas, ūdens, pārtikas produktu, izejvielu un materiālu krājumus.

5. Jāuzskata, ka jūrniekiem ir nepieciešama neatliekamā medicīniskā palīdzība, piemēram, šādos gadījumos:

a) jebkādi smagi savainojumi vai smaga slimība;

b) jebkādi savainojumi vai slimība, kas varētu izraisīt pagaidu vai pastāvīgu invaliditāti;

c) jebkāda infekcijas slimība, kuru iespējams pārnest citiem apkalpes locekļiem;

d) jebkādi savainojumi, kas saistīti ar kaulu lūzumiem, smagu asiņošanu, lauztiem vai iekaisušiem zobiem vai smagiem apdegumiem;

e) spēcīgas sāpes, ko nevar remdēt uz kuģa, ņemot vērā kuģa darbības modeli, piemērotu pretsāpju līdzekļu pieejamību uz kuģa un ilgstošu sāpju ietekmi uz veselību;

f) pašnāvības risks un

g) telemedicīnas konsultatīvā dienesta ieteikums ārstēšanai krastā.”

*B4.1.4. norādījums – Medicīniskā palīdzība citiem kuģiem un starptautiskā sadarbība*

1. punkta k) apakšpunktu aizstāj ar šādu:

“k) pēc iespējas drīzāk veikt mirušo jūrnieku ķermeņu vai pelnu repatriāciju saskaņā ar viņu vai attiecīgi tuvākā radinieka vēlmēm.”

**Kodeksa grozījums saistībā ar 4.3. noteikumu “Veselības un drošības aizsardzība un nelaimes gadījumu novēršana”**

*A4.3. standarts – Veselības un drošības aizsardzība un nelaimes gadījumu novēršana*

1. punkta b) apakšpunktu aizstāj ar šādu:

“b) saprātīgu piesardzības pasākumu nelaimes gadījumu, savainojumu darbā un arodslimību uz kuģa novēršanas paredzēšana, tostarp nodrošinot visus vajadzīgos attiecīga izmēra individuālos aizsardzības līdzekļus un veicot pasākumus, lai samazinātu un novērstu risku, kas saistīts ar pakļaušanu kaitīgam apkārtējo faktoru un uz kuģa esošo ķimikāliju līmenim, kā arī risku savainoties vai saslimt uz kuģa esoša aprīkojuma vai mašīnu izmantošanas dēļ;”

**Kodeksa grozījumi saistībā ar 4.3. noteikumu “Veselības un drošības aizsardzība un nelaimes gadījumu novēršana”**

*A4.3. standarts – Veselības un drošības aizsardzība un nelaimes gadījumu novēršana*

Aizstāj 5. punkta ievaddaļu, ievietojot jaunu 5. punkta a) apakšpunktu, kā arī pārnumurē nākamos apakšpunktus:

“5. Katra dalībvalsts nodrošina, ka

a) tiek pienācīgi izmeklēti un dokumentēti visi to jūrnieku nāves gadījumi, kuri nodarbināti, pieņemti darbā vai strādā uz kuģiem, kas kuģo ar tās karogu, un nodrošina, ka reizi gadā par tiem tiek ziņots Starptautiskā nodarbinātības biroja ģenerāldirektoram publicēšanai vispārējā reģistrā;”

*B4.3.5. norādījums – Ziņošana un statistikas apkopošana*

Iekļauj šādus jaunu 4. un 5. punktu:

“4. Dati par bojāgājušajiem, kas prasīti A4.3. standarta 5. punkta a) apakšpunktā, jāziņo, izmantojot Starptautiskā nodarbinātības biroja noteikto formātu un klasifikāciju.

5. Datos par bojāgājušajiem cita starpā jāiekļauj informācija par nāves veidu (klasifikācija), kuģa tipu un bruto tilpību, bojāejas vietu (jūrā, ostā, enkurvietā), jūrnieka dzimumu, vecumu, amatu un departamentu.”

**Pielikumu grozījumi**

*A2-I pielikums – Pierādījumi par finansiālo nodrošinājumu saskaņā ar 2.5. noteikuma 2. punktu*

Pielikuma g) punktu aizstāj ar šādu:

“g) kuģa īpašnieka vai reģistrētā īpašnieka vārds (ja tas atšķiras no kuģa īpašnieka);”

*A4-I pielikums – Pierādījumi par finansiālo nodrošinājumu saskaņā ar 4.2. noteikumu*

Pielikuma g) punktu aizstāj ar šādu:

“g) kuģa īpašnieka vai reģistrētā īpašnieka vārds (ja tas atšķiras no kuģa īpašnieka);”